## Prethodno obvezujuće mišljenje Agencije za zaštitu tržišnog natjecanja, klasa: 430-01/10-02/008 od 21. listopada 2010.

### NN 124/2010 (8.11.2010.), Prethodno obvezujuće mišljenje Agencije za zaštitu tržišnog natjecanja, klasa: 430-01/10-02/008 od 21. listopada 2010.

AGENCIJA ZA ZAŠTITU TRŽIŠNOG NATJECANJA

3238

Agencija za zaštitu tržišnog natjecanja (dalje: Agencija) zaprimila je 5. listopada 2010., od Ministarstva gospodarstva, rada i poduzetništva (dalje: Ministarstvo) Nacrt prijedloga Zakona o izmjenama i dopunama Zakona o biogorivima za prijevoz s konačnim prijedlogom Zakona (dalje: Nacrt prijedloga Zakona o izmjenama i dopunama).

Slijedom navedenog, Agencija sukladno članku 10. stavku 1. Zakona o državnim potporama (»Narodne novine«, broj 140/05), temeljem odluke Vijeća za zaštitu tržišnog natjecanja (dalje: Vijeće) sa 54. sjednice, održane 21. listopada 2010., daje

PRETHODNO OBVEZUJUĆE MIŠLJENJE

Nacrt prijedloga Zakona o izmjenama i dopunama Zakona o biogorivima za prijevoz ne sadrži potpore iz članka 3. stavka 2. Zakona o državnim potporama.

Obrazloženje

Ministarstvo je izradilo Nacrt prijedloga Zakona o izmjenama i dopunama sukladno Direktivi 2009/28/EZ (»Službeni list Europske unije« L 140, od 5. lipnja 2009., stranice od 16 do 62, dalje: Direktiva 2009/28 EZ) i Strategiji energetskog razvoja Republike Hrvatske (»Narodne novine«, broj 130/09, dalje: Strategija).

Prilikom utvrđivanja sadrži li Nacrt prijedloga Zakona o izmjenama i dopunama, elemente državne potpore, Vijeće je razmatralo samo one članke koji se odnose na moguću dodjelu državnih potpora.

Sukladno članku 3. stavku 1. Zakona o državnim potporama, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

U članku 18. Nacrta prijedloga Zakona o izmjenama i dopunama utvrđuju se sredstava (naknada) za poticanje proizvodnje biogoriva, utvrđuje se tko je obveznik plaćanja naknade, odnosno tko je krajnji korisnici naknade, te se predviđa način obračunavanja naknade.

Članak 19. Nacrta prijedloga Zakona o izmjenama i dopunama utvrđuje način izračuna novčane naknade koja će se isplatiti korisniku po količini proizvedenog, prodanog i isporučenog biogoriva na tržištu Republike Hrvatske. Također, u istom članku je propisano da će se poticanje proizvodnje biogoriva detaljno urediti Uredbom o poticanju proizvodnje biogoriva (dalje: Uredba), koju donosi Vlada Republike Hrvatske na prijedlog Ministarstva, kao i Pravilnikom o uvjetima i postupku ostvarivanja prava na poticaj za proizvodnju biogoriva (dalje: Pravilnik) kojeg donosi ministar u suradnji s nadležnim ministarstvima.

Nadalje, članak 20. Nacrta prijedloga Zakona o izmjenama i dopunama, predviđa koje će se vrste biogoriva poticati, odnosno mogućnost da Vlada Republike Hrvatske može utvrditi poticanje i drugih vrsta biogoriva.

Nacrt prijedloga Zakona o izmjenama i dopunama u članku 21. utvrđuje minimalnu i maksimalnu količinu biogoriva koja se potiče, dok se u članku 22. utvrđuje način ostvarivanja prava na poticaje i propisuje način čuvanja isprava na temelju kojih su ostvarena prava za isplatu poticaja.

Konačno, članak 35. Nacrt prijedloga Zakona o izmjenama i dopunama utvrđuje da će Vlada Republike Hrvatske uskladiti postojeću Uredbu o kakvoći biogoriva (»Narodne novine«, broj 141/05) s odredbama Nacrta prijedloga Zakona o izmjenama i dopunama u roku od šest mjeseci od dana stupanja na snagu ovog Zakona. U istom vremenskom razdoblju ministar je u obvezi donijeti sve provedbene propise pa tako i spomenuti Pravilnik.

Slijedom navedenog, Vijeće je utvrdilo, da Nacrt prijedloga Zakona o izmjenama i dopunama ne sadrži državnu potporu iz članka 3. stavka 2. Zakona o državnim potporama, međutim isti predstavlja pravnu osnovu za donošenje programa državne potpore. Temeljem navedenog, naprijed spomenutu Uredbu i/ili Pravilnik potrebno je izraditi sukladno Zakonu o državnim potporama i pravilima o državnim potporama, kojima se omogućuje dodjela poticaja povlaštenom proizvođaču u svrhu poticanja proizvodnje biogoriva, sukladno pravilima o potporama za zaštitu okoliša. Navedena Uredba i/ili Pravilnik trebali bi predstavljati program državne potpore.

Programom državne potpore, smatra se akt temeljem kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore i akt temeljem kojeg se državna potpora koja unaprijed nije vezana uz poseban projekt dodjeljuje jednom ili više korisnika državne potpore na neodređeno vrijeme i/ili u neodređenom iznosu.

Ministarstvo je nakon izrade navedene Uredbe i/ili Pravilnika, u obvezi isti dostaviti Agenciji radi prethodnog odobrenja, sukladno članku 11. stavku 1. Zakona o državnim potporama. Naime, akt kojim se dodjeljuje državna potpora, ne može se donijeti bez prethodnog odobrenja Agencije.

Predmetno Mišljenje će se dostaviti Vladi Republike Hrvatske i Hrvatskom saboru sukladno članku 10. stavku 2. Zakona o državnim potporama, zajedno s Nacrtom prijedloga Zakona o izmjenama i dopunama.

Također, predmetno Mišljenje će se objaviti u »Narodnim novinama« sukladno članku 18. Zakona o državnim potporama.

Klasa: 430-01/10-02/008
Urbroj: 580-03-2010-60-002
Zagreb, 21. listopada 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Ostalo, NN 124/2010-3238